የህወሓትን 40ኛ ዓመት የምስረታ በዓል ምክንያት በማድረግ በመቀሌ ሲምፖዚየም እየተካሄደ ነው
 የህዝባዊ ወያነ ሓርነት ትግራይ /ህወሃት/ 40ኛ ዓመት የምስረታ በዓል በመቀሌ ከተማ ዛሬ በድምቀት መከበር ጀምሯል።የምሥረታ በዓሉን ምክንያት በማድረግ በመቐለ የሰማዕታት ሃውልት የመሰብሰቢያ አዳራሽ ሲምፖዚየም ተካሂዷል።ሲምፖዚየሙን በንግግር የከፈቱት የትግራ ክልል ርዕሰ መስተዳድርና የህወሃት ልቀመንበር አቶ አባይ ወልዱ እንደገለጹት፥ ወጣቱ ትውልድ ካለፈው የትግል ታሪክ በመማር ድህነትንና ኋላ ቀርነትን በማሸነፍ በሀገሪቱ የተጀመረው የልማት ትግሉን የማስቀጠል አገራዊና ሕዝባዊ ኃላፊነት ተጥሎበታል፡፡በሲምፖዚየሙ ላይ ነባር የኢህአዴግ አመራሮች ጥናታዊ ፅሁፎችን አቅርበዋል።ከተማሪዎች እንቅስቃሴ እስከ የህወሃት አንደኛ ጉባኤ በሚል ርዕስ የመወያያ ጽሑፍ ያቀረቡት አምባሳደር ስዩም መስፍን እንደገለጹት፥ የካቲት 11 የብሔር ብሔረሰቦች ትግል መሰረተ-ድንጋይ የተጣለበት ቀን ነው፡፡ከአንደኛው ጉባኤ እስከ ኢህአዴግ ምሥረታ በሚል ርዕስ የውይይት ጽሑት ያቀረቡት አቶ አባይ ፀሃዬ በበኩላቸው፥ የህወሃት ሕዝባዊነትና ያነገባቸው የብሔሮች፣ ብሔረሰቦችና ሕዝቦች መሰረታዊ ጥያቄ ከአጥናፍ እስከ አጥናፍ ሁሉም ብሔሮች፣ ብሔረሰቦችና ሕዝቦች በትግሉ እንዲሳተፉ አድርጓቸዋል ብለዋል፡፡በዚህ ሲምፖዚየም ላይ የኢፌዴሪ ፕሬዚዳንት ሙላቱ ተሾመን ጨምሮ ከፍተኛ የመንግሥት የሥራ ኃላፊዎች፣ የህወሃት ነባር ታጋዮችና ጥሪ የተደረገላቸው እንግዶች እየተሳተፉ ነው፡፡ (ኤፍ.ቢ.ሲ)